РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/274-13

22. јул 2013. године

Б е о г р а д

ЗАПИСНИК

18. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ,

ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 9. ЈУЛА 2013. ГОДИНЕ

Седница је почела у 12,05 часова.

Седницом је председавао Дејан Раденковић, председник Одбора.

Седници су присуствовали чланови Одбора: Зоран Бојанић, Слободан Јеремић, Милован Марковић, Стефана Миладиновић, Мујо Муковић, Љубан Панић и Срђан Спасојевић.

Седници су присуствовали заменици чланова Одбора: Стефан Занков (заменик Милана Ковачевића) и Бојана Божанић (заменик Милана Лапчевића).

Седници нису присуствовали чланови Одбора: Горица Гајић, Радмила Геров, Рајко Стевановић, Владимир Јовановић, Владимир Маринковић, Александар Сенић и Жељко Сушец (нити њихови заменици).

Након утврђивања кворума, председник Одбора је предложио допуну дневног реда тачком 2. – Разматрање Предлога Одлуке о организовању Првог јавног слушања Одбора за просторно планирање, саобраћај, инфраструктуру и телекомуникације на тему: „Пројекат пловног пута Канал Морава“. Тачка 2. предложеног дневног реда постаје тачка 3. дневног реда.

На предлог председника Одбора, већином гласова (девет за, један није гласао) усвојен је допуњени

Д н е в н и р е д

1. Разматрање представки, предлога и иницијатива, на основу предлога Радне групе Одбора за разматрање представки;

2. Разматрање Предлога Одлуке о организовању првог јавног слушања Одбора за просторно планирање, саобраћај, инфраструктуру и телекомуникације на тему: „Пројекат пловног пута Канал Морава“;

3. Р а з н о.

Прва тачка дневног реда - **Разматрање представки, предлога и иницијатива, на основу предлога Радне групе Одбора за разматрање представки**

Народни посланик Слободан Јеремић, известио је Одбор о појединачним предлозима Радне групе за поступање поводом сваког поднеска:

**-** Допис Српског друштво за путеве „VIA–VITA“ Београд (број 34-2155/13 од 30.05.2013.године) и допис Института за путеве а.д. Београд (број 344-2248/13 од 05.06.2013.године), који указују да постоје две варијанте пројекта аутопута Београд – Јужни Јадран (тзв. коридор 11) за трасу од обилазнице Београда до Обреновца и то: варијанта аутопута десном обалом реке Саве и варијанта аутопута левом обалом реке Саве, с обзиром да третирају исту тематику, упутиће се Министарству грађевинарства и урбанизма и Министарству природних ресурса, рударства и просторног планирања да провере наводе у представкама и да о коначном ставу обавесте подносиоца и Одбор. Независно од тога Одбор ће од Министарства грађевинарства и урбанизма затражити званичну Инфорамацију о пројектованој траси аутопута Београд-Јужни Јадран од обилазнице Београд до Обреновца за варијанту Сурчин – Обреновац, левом обалом реке Саве, и варијанту Остружница – Обреновац, десном обалом реке Саве;

- Представка Стојанке Бунчески из Крњаче (број 07-19-1964/13 од 18.06.2013.године) у којој указује на проблеме, који су настали приликом извођења грађевинских радова Инвеститора „Нови расадници“ д.о.о. из Београда, - „Гемакс“, у вези са вишком површинске воде упутиће се Градској управи Града Београда - Сектор водоприврене инспекције ради добијања обавештења о извршењу Решења водног инспектора, који је излазио на терен;

- Предлог Радојице Равића из Калуђерице (број 952-2518/13 од 25.06.2013.године) у вези предложених измена Закона о изменама и допунама закона о државном премеру и катастру упутиће се Министарству грађевинарства и урбанизма на упознавање, и

- Представка грађана МЗ „Сива стена“ (број 07-1138/13 од 28.06. 2013. године) у којој се износи проблеме преласка аутопута Е-75, и с тим у вези предлог изградње пасареле изнад аутопута, упутиће се Министарству саобраћаја и Градској управи Града Београда, са захтевом да се размотри иницијатива грађана.

Одбор је већином гласова (девет за, један није гласао) закључио да прихвати све појединачне предлоге Радне групе Одбора за разматрање представки.

Друга тачка дневног реда - **Разматрање Предлога Одлуке о организовању првог јавног слушања Одбора за просторно планирање, саобраћај, инфраструктуру и телекомуникације на тему: „Пројекат пловног пута Канал Морава“**

Председник Одбора је упознао присутне да је након 17. седнице Одбора, када је приликом разматрања Информације о раду Министарства рударства, регионалног развоја и просторног планирања за период фебруар - април 2013. године изражено велико интересовања чланова Одбора за Пројекат „Канал Морава“, контактирао министра природних ресурса, рударства и просторног планирања, проф. др Милана Бачевића. С тим у вези на основу чл. 83. и 84. Пословника Народне скупштине предложио је да се 24. јула 2013. године у периоду од 13,00 до 15,00 часова, у Дому Народне скупштине, у Малој сали организује прво јавно слушање Одбора за просторно планирање, саобраћај, инфраструктуру и телекомуникације на тему „Пројекат пловног пута Канал Морава“, и да на јавно слушање буду позвани: проф. др Милан Бачевић, министар, мр Драган Дунчић, директор Агенције за просторно планирање, др Милан Пунишић, посебни саветник министра, проф. др Драгутин Тошић, редовни професор Географског факултета, др Јово Дробњак, представник стручне јавности, Горан Пузовић, директор ЈП „Србија воде“, чланови и заменици чланова Одбора за привреду, регионални развој, трговину, туризам и енергетику, Одбора за пољопривреду, шумарство и водопривреду и Одбора за заштиту животне средине, председници посланичких група Народне скупштине, представници Владе и надлежних министарстава: Министарства природних ресурса, рударства и просторног планирања, Министарства саобраћаја, Министарства грађевинарства и урбанизма, Министарства пољопривреде, шумарства и водопривреде, Министарства енергетике, развоја и заштите животне средине, Министарства привреде, трговине и туризма и Министарства регионалног развоја и локалне самоуправе, представници Републичке агенције за просторно планирање, као и други заинтересовани представници државних институција, локалне самоуправе, стручне јавности, невладиних организација и удружења грађана, као и представници медија.

Одбор је већином гласова (девет за, један није гласао) донео Одлуку о организовању Првог јавног слушања Одбора за просторно планирање, саобраћај, инфраструктуру и телекомуникације на тему „Пројекат пловног пута Канал Морава“, које ће се одржати 24. јула 2013. године у 13,00 часова, у Дому Народне скупштине, Трг Николе Пашића 13, у Малој сали.

Трећа тачка дневног реда - **Разно**

Под тачком Разно председник Одбора је подсетио присутне на позив за Трибину „Пројекат аутопута Београд-Јужни Јадран за потез Београд (петља Остружница) – Обреновац (десном страном Саве)“, која се данас одржава у просторијама Инжењерске коморе Србије.

Народна посланица Бојана Божанић, је предложила да се на наредну седницу Одбора позове Велимир Илић министар грађевинарства и урбанизма, како би се Одбор детаљније информисао о новом закону о планирању и изградњи и закону о легализацији.

С тим у вези председник Одбора је обавестио присутне да ће заказати седницу Одбора ради разматрања Извештаја о раду Министарства грађевинарства и урбанизма за период март - јун 2013. године и да ће том приликом у дневни ред седнице Одбора уврстити и Информацију Министарства о Нацрту закона о легализацији објеката и закону о планирању и изградњи, на предлог народне посланице Бојане Божанић, као и Информацију о проблему храста – на аутопуту код места Савинац, који је постао симбол свих тема када је у питању заштита животне средине у Србији.

На седници Одбора вођен је тонски запис.

Седница је закључена у 12,25 часова.

СЕКРЕТАР ПРЕДСЕДНИК OДБОРА

Биљана Илић Дејан Раденковић